Staatsrede 2016: ‘Zuma soos bottel sonder gas’Pres. Jacob Zuma tydens sy staatsrede van 2016. Foto: Elmond Jiyane / GCIS “Die staatsrede van pres. Jacob Zuma vanaand was verbeeldingloos en sonder om werklik die ernstige Suid-Afrikaanse ekonomiese probleme aan te spreek,” het dr. Pieter Mulder, leier van die VF Plus, ná afloop van die geleentheid in die parlement gesê. Mulder het gesê ŉ aankondiging dat die staatsdiens verklein of Eskom geprivatiseer sal word, sou as beduidend beskou kon word en ŉ baie sterk boodskap van besparing en erns uitgestuur het. “Ongelukkig is die geleentheid om so ŉ boodskap uit te stuur deur die president misgeloop,” het hy gesê. “Die staatsrede was grootliks ŉ herhaling van wat in vorige jare gesê is sonder enige nuwe inisiatiewe. Die president en die ANC was deurlopend gedemp en sonder entoesiasme. Dit is duidelik dat die gas uit die bottel is.” Mulder het gesê die president erken die erns van die droogte, maar daar was geen voorstelle oor hoe handels- en kleinboere op hul plase gehou sal word nie. “Die voorstelle van die president dat buitelandse ritte, onthale en konferensies beperk gaan word, stuur ŉ simboliese boodskap van besparing uit wat verwelkom word. Dit gaan egter nie werklik ŉ groot finansiële besparing meebring nie, maar is wel ŉ tree in die regte rigting,” het hy bygevoeg.